Reersø Kirke
Reersø Kirke er en sognekirke, der er højt beliggende på østsiden af halvøen Reersø ved Storebælt med vid udsigt over strandenge og landbrugsland mod øst.
Kirken ligger centralt på den oprindelige næsten kvadratiske kirkegård, der i 1940 blev kraftigt udvidet mod nord. Kirkegården indhegnes af hvidkalkede teglstensmure. Et ligkapel står i den gamle kirkegårds nordøstlige hjørne.
Kirken er opført af arkitekt Søren Lemcke (1864-1955) efter tegninger af professor Valdemar Koch (1852-1902) og indviet den 10. juli 1904. Kirkebygningen består af et enkelt langhus med tilknyttet femsidet apsis i øst og et tårnparti, der er rejst direkte over skibets vestende. Den hvidkalkede kirke er opført af tegl over en sokkel af kløvede sten og står tækket med rødt tegltag, men kendetegnes i øvrigt af sit minimalistiske formsprog, hvor facaderne kun brydes af de enkle rundbuede vinduer og simple savsnitsfriser. Tårnets overdel er konstrueret i træ.
Kirkebygningens indre domineres af skibets markante tøndehvælv og det femkantede apsishvælv. Kirkens hvidkalkede vægge er opdelt vandret af en omløbende gesimsfrise. I korets vinduer er der indsat glasmosaikker.
Store dele af inventaret stammer fra kirkens opførelse. Altertavlen er kommet til kirken i 1981 og udført som bronzerelief af Erik Warming.